SKRIFTLIG FORESPØRGSEL E-1812/03

af Miquel Mayol i Raynal (Verts/ALE) til Kommissionen

(2. juni 2003)

Om: Elektrisk ledningsnet i Nordcataluña

Det franske elforsyningsnet (RTE) vil etablere et tredje ledningsnet med en strømstyrke på 400 000 volt mellem Frankrig og Spanien via Nordcataluña (på den franske side gennem regionen Languedoc-Roussillon). Der eksisterer allerede to 400 kW-ledninger, såkaldte højspændingsledninger, der forbinder Spanien med franske atomkraftværker og går via Pyrenæerne (fra Cantagritá til Herman mod vest og Bajara til Vic mod øst). Hertil kommer endnu to 220 kW-ledninger (fra Pragueres til Biescas og fra Arkale til Mouguerre).

Med denne nye ledning vil det statslige franske elektricitetsselskab, Electricité de France (EDF), styrke sin markedsposition på Den Iberiske Halvø. Ifølge aftalen mellem den spanske og den franske regering vil det tyske elektricitetsselskab E-Bw, filial af det franske EDF, beliggende i Hidrocantábrico, deltage, forudsat at de franske myndigheder godkender en udvidelse af de eksisterende forbindelser mellem de to lande.

Gennem Nordcataluña eksisterer der (eller er planlagt) net og forbindelser af enhver art, herunder højspændingsledninger, højhastighedstog, akvadukten Rhone-Barcelona, et omfattende motorvejsnet, gasledninger osv. Projektet har givet anledning til megen kritik blandt politikere og borgere i området. Conseil Général og alle byråd i de 41 byer, der berøres af projektet, har protesteret og har dannet foreningen 400 kW, nej tak!, der fungerer som forum for alle modstanderne. Argumentet er, at højspændingsledningen vil ødelægge de landbrugsområder, den passerer igennem, og at de elektromagnetiske felter, der vil opstå, vil have en skadelig indvirkning på de lokale indbyggeres sundhed. Desuden vil højspændingsledningen berettige opretholdelsen af atomkraftværkerne i Frankrig og skabe et nyt behov for at opføre nye atomkraftværker.

Har det pågældende projekt ifølge Kommissionen en høj prioritet inden for rammerne af de transeuropæiske energinet? Agter Kommissionen at bidrage til finansieringen heraf?

Mener Kommissionen, at projektet er foreneligt med en bæredygtig udvikling, som er en af grundpillerne i Lissabon-processen, og foreneligt med en politik til fremme af alternativ energi?

Svar afgivet på Kommissionens vegne af Loyola de Palacio

(24. juli 2003)

Ledningsprojektet i det nordlige Cataluña bør undersøges i sin rette sammenhæng, hvilket vil sige styrkelsen af forbindelserne mellem Frankrig og Spanien. I denne forbindelse ønsker Kommissionen at erindre om, at projektet om nye forbindelser mellem Frankrig og Spanien er blandt de energinetværksprojekter af høj prioritet, der blev fastlagt på topmødet i Essen i 1994.

Dette behov for en forbindelse i form af jordkabler mellem de to landes netværk gennem Sydvestfrankrig og Nordspanien blev bekræftet i 1996 med vedtagelsen af retningslinjerne for de transeuropæiske energinetværk.

Parlamentet har den 4. juni 2003 ved andenbehandlingen godkendt revisionen af disse målsætninger, hvorefter en af hovedårerne i energinettet er EL3-ledningen, som styrker elforbindelserne mellem Frankrig, Spanien og Portugal.

I de reviderede målsætninger står følgende projekter i øvrigt udtrykkeligt opført som projekter af fælles interesse (i bilag III):

- 2.8. Ny forbindelse på tværs af Pyrenæerne mellem Frankrig og Spanien

- 2.9. Forbindelse gennem de østlige Pyrenæer mellem Frankrig og Spanien.

Det kan konkluderes, at der ikke kan herske tvivl om, at et projekt om en elforbindelse mellem Frankrig og Spanien gennem det nordlige Cataluña har høj prioritet inden for politikken for de transeuropæiske netværk.

Et sådant projekt ville ligeledes være i tråd med Lissabon-strategien, eftersom det ville afhjælpe en væsentlig flaskehalssituation og muliggøre en større konkurrence i det indre marked for elektricitet mellem Den Iberiske Halvø og resten af EU.

Et projekt af denne type ville ikke udgøre en hindring for udbredelsen af vedvarende energi, da den kraftige stigning i energiproduktion fra vindmøller i Spanien skal bygge på et veludviklet eltransmissionsnet, bl.a. for derved at kompensere for vindmølleenergiens midlertidige, men uforudselige tab.

Endelig ønsker Kommissionen at anføre, at der siden 1995 under TEN-finansieringsforordningerne er udbetalt støtte til flere aktioner vedrørende elforbindelser mellem Frankrig og Spanien, især tekniske og miljømæssige undersøgelser for forbindelsesprojektet mellem Frankrig og Spanien gennem de østlige Pyrenæer. Det blev i 2000 vedtaget at støtte sidstnævnte projekt med knap 400 000 EUR.